Særligt det, at der kommer flere med anden etnisk baggrund end dansk i arbejde, bliver fremhævet som en sejr af beskæftigelses- og integrationsborgmester, Cecilia Lonning-Skovgaard (V).

- Kommer man først ud og er en del af arbejdsmarkedet, har man kollegaer, oplever man, at man bidrager til samfundet, er man selv mere værd, og man er en bedre rollemodel for sine børn, siger hun.

Læs også : Regeringen vil belønne kommunernes integrationsarbejde - med deres egne penge

Samme glæde finder man hos Jonas Bjørn Jensen, der er politisk ordfører for Socialdemokratiet i Borgerrepræsentationen.

Men det er for tidligt at juble, siger han.

- Samlet set ser det rigtig godt ud og går i den rigtige retning. Men rapporten viser også, at der er nogle opmærksomhedspunkter, som vi skal blive ved med at holde fokus på, siger han.

Det går nemlig tilbage med støtten til demokratiet blandt unge mennesker, ligesom der er kommet lidt flere utrygge boligområder i hovedstaden, viser undersøgelsen.

Kan være udtryk for sneboldeffekt

Forskellen mellem danskernes og de ikke-vestlige københavneres arbejdsløshed var i 2011 hele 10,9 procentpoint. I 2017 var forskellen kun 6,3 procentpoint.

Og netop det, at flere ikke-vestlige indvandrere og efterkommere har et arbejde at stå op til, gavner alle andre aspekter af integrationen, fortæller Torben Møller-Hansen, der er direktør for Foreningen Nydansker.